Ego Petrus de Cortenay, comes Nivernensis, notum facio presentibus et futuris, et ratum in perpetuum haberi volo quod Radulphus, botillarius, et Avelina, uxor ejus, reddiderunt semet ipsos cum omni tenemento suo et omnibus que habebant in omnibus utilitatibus et usibus Deo et ecclesię Longivadi. Ego autem pro remedio animę meę et antecessorum meorum et maxime Agnetis comitissę, hoc ipsum eis laudavi et concessi. Ipsi autem jam dicti fratres Longivadi dictę Agneti comitissę officium plenarie persolverunt, et pro anima ipsius oratione in missa una cotidiana pro defunctis facient celebrari. Hoc laudavit filia mea Agnes, anno Verbi incarnati M°C°XC°IV°.